Avalókitésvara | Pressing Lajos honlapja
Címlap » Buddhizmus » Hang és film » Videók » Avalókitésvara
Duna TV, szerkesztő Ambrus Eszter
Rövid ismeretterjesztő film Avalókitésvaráról (tibetiül Csenréziről), az egyik legfontosabb buddhista istenségről. A felvételen Lílávadzsra Pressing Lajos ismerteti a nagy bódhiszattva történetét, mitológiáját és legfontosabb szimbólumait, valamint az istenség megszólítására szolgáló imák és mantrák hangzanak el.
"Régmúlt időkben, talán még az előző világkorszakban élt egyszer egy nemes lény, aki fogadalmat tett, hogy arra szánja az életét, hogy az összes élőlényt megszabadítja, megváltja a szenvedések köréből. Megfogadta, hogyha valaha is eltántorodna ettől, vagy kétely ébredne benne az önként vállalt küldetését illetően, akkor robbanjon fel ezer darabra a teste. Egy egész világkorszaknyi időt eltöltött ezzel a munkálkodással, és közben saját maga is megtisztult, már elérte a buddhaság, a fölébredettség szintjét. Hiszen a buddhizmusban azzal, hogy másoknak segítünk, vagy az együttérzést és a szeretetet gyakoroljuk, nemcsak másnak segítünk, hanem a saját tudatunkat, a saját személyiségünket is tisztítjuk és formáljuk. Éppen amikor belépett volna a nirvánába, valami zajt hallott maga mögül. Megfordult, és akkor látta döbbenten, hogy az, amit ő abból a messzeségből hall visszatekintve a világra, nem más, mint a világban élő tömérdek lénynek a jajkiáltása. Merthogy engeteg lényt kimentett ugyan, de nem vette figyelembe, hogy közben meg tömérdek lény született. Ebben a pillanatban megingott, elvesztette a reményt, a hitét, hogy lehetséges az, amire fogadalmat tett. És mivel a fogadalma úgy szólt, hogy akkor ő felrobban, hát fel is robbant, és a teste ezer darabra szakadt. Itt véget is ért volna a történet, de akkor nem lett volna ő Avalókitésvara. Hiszen azzal, hogy elérte a tökéletesség határát, egy olyan pontra jutott, ahol a Buddhák ezt már nem hagyták annyiban. És akkor a Amitábha Buddha, a transzcendens Buddha leszállt hozzá, és összerakta a darabokat újból..."
A film 2019 március 3-án került adásba a Duna TV-n. Az adás videofelvétele alább látható (13' 11").
Oldal/honlap: 458 / 430498